钦定古今图书集成/明伦汇编/氏族典/第476卷 > 《廖用贤尚友录》 > 以国为氏
## 钦定古今图书集成/明伦汇编/氏族典/第476卷 > 《廖用贤尚友录》 > 以国为氏

晋氏，晋，大夏之墟也，尧之所都平阳，其国曰唐。及叔
虞封于唐，其子燮父嗣封，改为晋，以其地有晋水也。
今为晋州，其地正名翼，亦名绛，而平阳是其总名也。
至景公迁于新田，谓新田为绛，今绛州也。而谓平阳
为故绛。叔虞者，武王第二子。初，邑姜方娠，武王梦天
谓之曰：“余命而子虞”，与之唐。及生，有文在其手曰“虞”，
遂命曰虞，字子于。成王立，唐有乱，周公灭之。成王与
叔虞戏，削桐叶为珪，曰：“以此封若。”史佚因请择日立
叔虞。成王曰：“吾与之戏耳。”佚曰：“天子无戏言。”遂封于
唐，在河汾之东，地方百里。至昭侯，封其叔成师于曲
沃，号桓叔。曲沃大于翼，是谓末，大于本。桓叔之孙武
公灭翼，以其宝器献于周釐王。王命武公为晋君。献
公始彊大，文公伯诸侯，文公之后世为盟主，至景公
迁于新田，晋始作六卿，自此政在私门，韩、赵、魏盛。彊
烈公十九年，周威烈王命三家皆为诸侯。静公二年魏武侯、韩哀侯、赵敬侯灭晋而三分其地。静公迁为
家人，子孙为晋氏。凡三十三代。魏将有晋鄙，盖其后
也。汉有晋宝，为乐安相。

臣谨按晋、鲁大国，而其子孙希少者，皆由彊臣剥丧公室，枝叶凋落，其来已久。及夫亡国之日，公族无几矣。《齐》亦如是。